
Deep Heat kremas
Metilsalicilatas, levomentolis ir raceminis mentolis, eukaliptų eterinis aliejus, terpentino eterinis aliejus

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
Neišmeskite šio lapelio, nes vėl gali prireikti jį perskaityti.
Jeigu norite sužinoti daugiau arba pasitarti, kreipkitės į vaistininką.
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Deep Heat ir kam jis vartojamas
2.	Kas žinotina prieš vartojant Deep Heat
3.	Kaip vartoti Deep Heat
4.	Galimas šalutinis poveikis
5.	Kaip laikyti Deep Heat
6.	Pakuotės turinys ir kita informacija

Deep Heat yra neriebus skausmą lengvinantis kremas, tepamas ant odos. Jis naudojamas lokaliam sąnario aplinkos minkštųjų audinių uždegimo ir (ar) traumos (pvz., sumušimo, patempimo) sukelto skausmo malšinimui.
Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Deep Heat kremo vartoti negalima:
jeigu yra alergija bet kuriai veikliajai arba bet kuriai pagalbinei šio vaisto medžiagai (jos išvardytos 6 skyriuje);
vaistams nuo skausmo pvz., aspirinui, ibuprofenui ar kitiems nesteroidiniams vaistams nuo uždegimo (NVNU); įskaitant tuos, kuriuos vartojate per burną;
jeigu sergate astma ir žinote, kad aspirinas arba NVNU Jums gali sukelti astmos priepuolį, slogą (rinitą), niežėjimą arba išbėrimą;
jeigu esate daugiau kaip 6 mėnesius nėščia;
jeigu vartojimo vietoje yra infekcija;
jeigu ant odos tuo pačiu metu yra patepta kito vaisto;
ant pažeistos odos, apie akis, ant gleivinės, atvirų žaizdų, egzemos pažeistų vietų;
Deep Heat skirtas vartoti tik ant odos. Nevartokite per burną.

Įspėjimai ir atsargumo priemonės
Pasitarkite su gydytoju arba vaistininku prieš pradėdami vartoti Deep Heat .
Netepkite Deep Heat: 
jaunesniems kaip 18 metų vaikams;
ant lūpų, nosies šnervių, akių, lyties organų, išangės srities ar kitų jautrių vietų. Jeigu taip netyčia nutinka, tą vietą gerai nuplaukite vandeniu;
nenaudokite po sandarinamuoju tvarsčiu.

Deep Heat kremas skirtas vartoti tik ant odos. Nevartokite per burną.
Prieš vartojant Deep Heat pasitarkite su gydytoju:
Jeigu seniau vartoti vaistai ar kosmetika sukėlė alergijos simptomų, pvz., odos išbėrimą ar niežulį.
Jeigu sergate ar kada nors sirgote inkstų ligomis.
Jeigu Jums yra ar kada nors buvo skrandžio ar dvylikapirštės žarnos opa.
Jeigu esate mažiau kaip 6 mėnesius nėščia ar numanote, kad galėtumėte būti nėščia.
Jeigu susiduriate su sunkumais bandant pastoti arba Jums atliekamas vaisingumo tyrimas.
Pirmą kartą išbandykite Deep Heat ant mažo odos ploto.

Kiti vaistai ir Deep Heat
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Prieš naudojant Deep Heat pasitarkite su gydytoju, jeigu vartojate:
 antikoaguliantų (vaistų, skystinančių kraują).
vartojate aspirino;
vartojate kitų skausmą malšinančių vaistų (pvz., ibuprofeno);
reguliariai vartojate kitų vaistų.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju.
Nevartokite Deep Heat jeigu esate daugiau kaip 6 mėnesius nėščia. Pirmojo ir antrojo nėštumo trimestrų metu vaisto vartojimas turi būti apribotas, todėl pasitarkite su gydytoju dėl vaisto vartojimo. 
Nevartokite Deep Heat jeigu maitinate krūtimi.

Vairavimas ir mechanizmų valdymas
Vairavimui ir mechanizmų valdymui Deep Heat kremas įtakos neturi.

· Deep Heat sudėtyje yra cetostearilo alkoholio, vilnų riebalų (lanolino) ir propilenglikolio. Cetostearilo alkoholis ir vilnų riebalai (lanolinas) gali sukelti vietinių odos reakcijų (pvz., kontaktinį dermatitą);
· kiekviename 100 g kremo yra 1 g propilenglikolio, tai atitinka 10 mg/g. Propilenglikolis gali sukelti odos sudirginimą.
Jeigu pasireiškia sudirginimas, kremo nebevartokite ir pasitarkite su gydytoju arba vaistininku.

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.
Suaugusiesiems žmonėms.
Rekomenduojama dozė yra apie 4 cm kremo 2-3 kartus per parą: 
pirmą kartą išbandykite ant mažo odos ploto;
užtepkite ploną Deep Heat sluoksnį ir švelniai masažuokite pažeistą vietą, kol kremas susigers;
pavartoję iš karto rūpestingai nusiplaukite rankas, kad kremo neperneštumėte ant jautrių sričių, pvz., ant lūpų ar akių. Jei taip nutiktų, pateptą vietą gerai nuplaukite vandeniu;
jeigu simptomai užsitęsia ilgiau 3 dienas, pasitarkite su gydytoju;
jeigu atsiranda stipraus sudirginimo ar kitokių nepageidaujamų reiškinių, vaisto nebevartokite.

Senyviems pacientams ir pacientams, kurių inkstų ir (arba) kepenų funkcija sutrikusi
Dozės keisti nereikia.

Neuždenkite odos tvarsčiais, pleistrais ar bet kokia kitokia tvarstomąja medžiaga. Odą galima uždengti laisvais drabužiais.

Vartojimas vaikams ir paaugliams
Duomenų apie Deep Heat saugumą ir veiksmingumą jaunesniems kaip 18 metų vaikams nėra.

Ką daryti pavartojus per didelę Deep Heat dozę?
Jeigu netyčia išspaudėte per daug kremo, perteklių nuvalykite servetėle.

Jeigu Jūs ar Jūsų vaikas netyčia nurijo kremo, nedelsiant kreipkitės į gydytoją arba ligoninės priimamąjį.

Pamiršus pavartoti Deep Heat
Jeigu pamiršote laiku pasitepti Deep Heat , pasitepkite iš karto kai tik prisiminsite. Nesitepkite kremu daugiau kaip 3 kartus per dieną.

Nustojus vartoti Deep Heat
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1000), labai retas (< 1/10 000) ir nežinomas (negali būti apskaičiuotas pagal turimus duomenis).

Odos ir poodinio audinio sutrikimai
Labai reti: pūslės, odos reakcijos, paraudimas ir deginimo pojūtis. 
Dažnis nežinomas: odos nudeginimas, bėrimas.

Jeigu atsiranda stipraus sudirginimo ar kitokių nepageidaujamų reiškinių, preparato nebenaudokite.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje.

Ant dėžutės po „Tinka iki“ ir tūbelės po „EXP“ nurodytam tinkamumo laikui pasibaigus, Deep Heat vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Deep Heat sudėtis
Veikliosios medžiagos yra metilsalicilatas, levomentolis ir raceminis mentolis, eukaliptų eterinis aliejus, terpentino eterinis aliejus. 1 g kremo yra 128 mg metilsalicilato, 59,1 mg levomentolio arba racementolio, 19,7 mg eukaliptų eterinio aliejaus ir 14,7 mg terpentino eterinio aliejaus.
Pagalbinės medžiagos yra natrio cetostearilo sulfatas, cetostearilo alkoholis, propilenglikolis, vilnų riebalai (lanolinas), skystasis parafinas, išgrynintas vanduo.

Deep Heat kremo išvaizda ir kiekis pakuotėje
Deep Heat kremas yra baltos spalvos kremas. Aliuminio tūbelėje yra 15 g, 35 g arba 67 g kremo.
Kartono dėžutėje viena tūbelė.

Gali būti tiekiamos ne visų dydžių pakuotės.

Registruotojas
The Mentholatum Company (Ireland) Limited
Ground Floor, 71 Lower Baggot Street, Dublin, D02 P593
Airija

Gamintojas
The Mentholatum Company (Ireland) Limited
1st Floor, Building Two, 
Dublin Airport Central,
Swords, Co. 
Dublin, K67 E2H3, 
Airija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB ENTAFARMA
Klonėnų vs 1
LT-19156 Širvintų r. sav.
Lietuva

Šis pakuotės lapelis paskutinį kartą peržiūrėtas 2023-08-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

